A zearalenon biodegradációjának nyomon követése élesztő alapú bioriporter rendszerrel
Analysis of zearalenone biodegradation by a luminescent based yeast bioriporter system

A Fusarium gombafajok által termelt zearalenon (ZEA) jelentős humán- és állategészségügyi problémákat okoz köszönhetően erős ösztrogénhatásának. A toxinmentesítési eljárások perspektivikus ágát képezik a biodetoxifikációs módszerek, mely során mikroszervezetek vagy enzimek végzik a toxin lebontását. A biotranszformációs eljárások fejlesztésének alapfeltétele egy megfelelő screening rendszer, amellyel megbízhatóan detektálható a toxin jelenléte, ill. hiánya. A költséges analitikai módszerek mellett a biomonitoring módszerek óriási előnye, hogy a toxinok, ill. azok metabolitjainak összegzett biológiai hatásáról adnak információt. Ennek az összegzett biológiai hatásnak a vizsgálatára hívja fel a figyelmet az Európai Élelmiszerbiztonsági Hatóság (EFSA) amelyben megfogalmazódik, hogy a biotranszformációs eljárások során nemcsak a mikotoxinok, hanem metabolitjaik biológiai hatását is vizsgálni kell megfelelő toxikológiai tesztekben. 

Munkámat a Szent István Egyetem Környezetvédelmi és Környezetbiztonsági Tanszékén, valamint a Regionális Egyetemi Tudásközpontban végeztem az elmúlt év (2011) során. Vizsgálataim célja olyan mikroszervezetek kiválasztása volt, amelyek nagy hatásfokkal képesek a ZEA bontására hormonhatású melléktermékek keletkezése nélkül. A biológiai hatás vizsgálatára egy lumineszcens bioriporter rendszert adaptáltam. Ennek során a Saccharomyces cerevisiae BLYES és BLYR törzsét alkalmaztam, mely biolumineszcencia változással reagál, amennyiben a hormon ill. citotoxikus anyaggal kerül kapcsolatba. 

Az alkalmazott komplex rendszerrel kiválasztottam a legmegfelelőbb mikrobákat, amelyek maradék káros hatás nélkül végzik a ZEA bontását. Vizsgálataim rávilágítottak, hogy nagyarányú toxinbontás mellett is mérhető maradék hormonhatás, amely hangsúlyozza a biotesztek fontosságát a biodegradációs eljárások során. A kialakított komplex rendszerrel megbízhatóan kiválaszthatóak a legmagasabb bontási potenciálú biztonságos törzsek akár több száz egyedből álló törzsgyűjtemény esetén. Ezen felül új lehetőséget nyit a metabolizmuskutatás területén, hiszen segítségével könnyedén screenelhető egy mutagenezis könyvtár, majd beazonosíthatók a ZEA bontásért felelős kulcsenzimek. 

